Valsts vides dienests (turpmāk – VVD) īsteno projektu **“Zvejas kontroles un pārraudzības personāla apmācība un tehniskās kapacitātes palielināšana**” Nr.16-00-F03601-000002, kas tiek finansēts no Eiropas Jūrlietu un zivsaimniecības fonda (EJZF) saskaņā ar plānoto darbību ieguldījumu Eiropas Komisijas noteiktajās Eiropas Savienības prioritātēs noteikumu izpildes un kontroles politikas jomā atbilstoši Rīcības programmai Zivsaimniecības attīstībai 2014.-2020.gadam.

**Projekta īstenošanas periods:** 10.06.2016. - 30.12.2017.

**Projekta mērķis:** Pilnveidot zvejas kontrolē iesaistītā personāla prasmes un zināšanas, kā arī tehnisko kapacitāti.

**Projekts “Zvejas kontroles un pārraudzības personāla apmācība un tehniskās kapacitātes palielināšana” ietver divus pasākumus, kas tiek īstenoti piecos posmos:**

1. Bezpilota lidaparātu izmantošana zvejas kontrolē un uzraudzībā;
2. Zvejas kontroles inspektoru apmācība un pieredzes apmaiņa.

**Projekta I posms (10.06.2016. - 31.10.2016.)**

Projekta pirmajā posmā VVD inspektori piedalījās divās kontroles misijās Ziemeļrietumu Atlantijas zvejniecības organizācijas (NAFO) un Ziemeļaustrumu Atlantijas zvejniecības komisijas (NEAFC) zonā, divās Eiropas Zvejas kontroles aģentūras (EZKA) rīkotajās apmācībās un seminārā. EZKA organizētajā NAFO inspektoru apmācībā trīs VVD inspektori apguva jaunas prasmes un zināšanas, lai sagatavotos kontroles misijām NAFO zonā, iegūstot tiesības piedalīties kontroles misijās minētajos reģionos. Savukārt EZKA rīkotajā Baltijas jūras valstu inspektoru apmācībā trīs VVD inspektori apguva jaunākās Eiropas Savienības regulu prasības un to piemērošanu zvejas kontrolē Baltijas jūrā. EZKA mācību seminārā par nelegālās, nereģistrētās un neregulētās (NNN) zvejas kontroli VVD darbinieks apguva mācības kursu par ES prasību un pasākumu ieviešanu NNN zvejas apkarošanā.

**Projekta II posms (31.10.2016. - 30.11.2016.)**

Projekta otrajā posmā VVD Zvejas kontroles departamenta darbinieks piedalījās EZKA NNN darba grupas sanāksmē ar mācību semināru, papildinot zināšanas par nozvejas sertifikātiem un rīcību nestandarta situācijās.

**Projekta III posms (30.11.2016. - 30.06.2017.)**

Projekta trešajā posmā VVD iegādājās piecus bezpilota lidaparātus zvejas kontroles veikšanai jūrā un piekrastē, lai ar tiem pārraudzītu lielāku teritoriju un novērotu zvejas rīkus, laivas un kuģus apstākļos, kuros inspektoriem ir ierobežota piekļuve pie pārbaudāmajiem objektiem. Šajā posmā VVD inspektors piedalījās kontroles misijā NEAFC zonā un VVD Zvejas kontroles departamenta darbinieks - EZKA NNN zvejas darba grupas sanāksmē ar mācību semināru.

**Projekta IV posms (30.06.2017. - 31.10.2017.)**

Projekta ceturtajā posmā divi VVD darbinieki apguva prasmes EZKA NNN zvejas darba grupas sanāksmē ar mācību semināru. VVD jūras zvejas kontroles inspektors piedalījās mēnesi ilgā jūras kontroles misijā Ziemeļatlantijas okeānā NAFO regulējošā zonā. Ceturtā projekta posma laikā tika īstenota EZKA Baltijas jūras inspektoru apmācības, kuru laikā septiņiem VVD inspektoriem bija iespēja gūt jaunas prasmes un zināšanas par zvejas kontroli Baltijas jūrā.

**Projekta V posms (31.10.2017. -30.12.2017.)**

Noslēdzošajā projekta posmā tika īstenotas trīs inspektoru un pārraudzības personāla apmācības- NAFO inspektoru apmācības, kurās piedalījās pieci VVD inspektori; EZKA NNN zvejas darba grupas sanāksmē ar mācību semināru; NEAFC inspektoru apmācības, kurās prasmes apguva trīs VVD inspektori.

**Par projekta īstenošanu:**

Projekta īstenošanas laikā tika sasniegts izvirzītais mērķis -pilnveidotas zvejas kontrolē iesaistītā personāla prasmes un zināšanas, kā arī tehniskā kapacitāte. VVD personāla prasmes un zināšanas tika papildinātas piecās inspektoru apmācībās, piecās darba grupas sanāksmēs ar mācību semināru un dalība četrās kontroles misijās. Savukārt VVD tehniskā nodrošinājuma kapacitāte tika papildināta, pateicoties iegādātajiem bezpilota lidaparātiem.